Oʻzbekiston Respublikasida ochiq maʼlumotlar sohasini yanada rivojlantirish chora-tadbirlari toʻgʻrisida
(resolution, 2025-10-07)

Oʻzbekiston Respublikasi Prezidentining “Raqamli Oʻzbekiston — 2030” strategiyasini tasdiqlash va uni samarali amalga oshirish chora-tadbirlari toʻgʻrisida” 2020-yil 5-oktabrdagi PF-6079-son Farmoni ijrosini taʼminlash hamda ochiq maʼlumotlarning oshkoralik va sifati darajasini, ularni fuqarolarga va jahon hamjamiyatiga yetkazish tizimini yanada takomillashtirish maqsadida Vazirlar Mahkamasi qaror qiladi: 1. Quyidagilar: 2021 — 2025-yillarda Oʻzbekiston Respublikasida ochiq maʼlumotlar sohasini rivojlantirish konsepsiyasi 1-ilovaga muvofiq; 2021 — 2025-yillarda Oʻzbekiston Respublikasida ochiq maʼlumotlar sohasini rivojlantirish konsepsiyasini 2021-yilda amalga oshirish boʻyicha “yoʻl xaritasi” 2-ilovaga muvofiq; Oʻzbekiston Respublikasining Ochiq maʼlumotlar portali toʻgʻrisidagi nizom 3-ilovaga muvofiq tasdiqlansin. 2. Belgilansinki: Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi Oʻzbekiston Respublikasining Ochiq maʼlumotlar portaliga (keyingi oʻrinlarda — Portal) egalik qiluvchi, uni texnik qoʻllab-quvvatlash va taʼminlash hamda uzluksiz ishlab turishi uchun javobgar hisoblanadi; Oʻzbekiston Respublikasi Milliy statistika qoʻmitasi davlat organlari va tashkilotlarining ochiq maʼlumotlar toʻplamlari roʻyxatini shakllantirish, yuritish va yangilash hamda tegishli axborotlarning Portalda oʻz vaqtida aks ettirilishi boʻyicha faoliyatni muvofiqlashtirishga masʼul hisoblanadi; 2021 — 2025-yillarda Oʻzbekiston Respublikasida ochiq maʼlumotlar sohasini rivojlantirish konsepsiyasini navbatdagi yillarda amalga oshirish boʻyicha “yoʻl xaritasi” “Raqamli Oʻzbekiston — 2030” strategiyasini amalga oshirish boʻyicha muvofiqlashtirish komissiyasi (keyingi oʻrinlarda — Muvofiqlashtirish komissiyasi) tomonidan har yil yakuniga qadar tasdiqlanadi. 3. Quyidagilar Portalni yuritish va uni yanada takomillashtirishda asosiy vazifalar etib belgilansin: a) Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi: Portal faoliyatini qoʻllab-quvvatlash, uning sifatli va uzluksiz ishlab turishini taʼminlash; axborot xavfsizligi sohasidagi talablarga muvofiq ochiq maʼlumotlarning Portalda saqlanishi va himoyalanishini taʼminlash; Portalni muntazam takomillashtirish va modernizatsiya qilish; Portalning elektron hukumat axborot tizimlari va maʼlumotlar bazalari, shuningdek, Korporativ axborot yagona portali bilan integratsiyasini bosqichma-bosqich amalga oshirish; Portalning funksional imkoniyatlarini kengaytirish boʻyicha belgilangan tartibda choralar koʻrish, tizimdan foydalanish jarayonida davlat organlari va tashkilotlariga texnik yordam koʻrsatish; b) Oʻzbekiston Respublikasi Milliy statistika qoʻmitasi: xalqaro tajriba hamda foydalanuvchilarning fikr va mulohazalarini inobatga olgan holda Portalda eʼlon qilinadigan davlat organlari va tashkilotlarining ochiq maʼlumotlar toʻplamlari roʻyxati (keyingi oʻrinlarda — Roʻyxat) muntazam yangilanib turilishi; 2021 — 2025-yillarda Oʻzbekiston Respublikasida ochiq maʼlumotlar sohasini rivojlantirish konsepsiyasini navbatdagi yilda amalga oshirish boʻyicha “yoʻl xaritasi” loyihasini ishlab chiqib, har yilning 1-dekabriga qadar Muvofiqlashtirish komissiyasi tomonidan tasdiqlanishi uchun Vazirlar Mahkamasiga kiritish; Roʻyxat asosida davlat organlari va tashkilotlari tomonidan maʼlumotlarning toʻliq joylashtirilishi va ularning oʻz vaqtida Portalda aks ettirilishi boʻyicha faoliyatni muvofiqlashtirish, joylashtirilayotgan ochiq maʼlumotlar toʻplamlarining dolzarbligini baholash; davlat organlari va tashkilotlarining Portaldan samarali foydalanishlarini taʼminlash, shuningdek, undan samarali foydalanish boʻyicha metodologik yordam koʻrsatish; mamlakatda ochiq maʼlumotlar sohasini yanada rivojlantirish boʻyicha qonunchilikni takomillashtirish yuzasidan takliflar tayyorlash; v) davlat organlari va tashkilotlari: ochiq maʼlumotlar toʻplamlarini tasdiqlangan Roʻyxatda belgilangan muddatlarga qatʼiy rioya qilgan holda Portalda va rasmiy veb-saytlarda joylashtirib borish hamda ularning aynan bir xil va oʻzaro bogʻliqligini taʼminlash; Portalda joylashtirilgan ochiq maʼlumotlar toʻplamlarining dolzarbligini taʼminlash; Roʻyxatni yangilashda ustuvor xalqaro maʼlumotlar bazalari koʻrsatkichlari va sohadagi nufuzli xorijiy tashkilotlar tavsiyalarini inobatga olgan holda takliflar kiritish; maʼlumotlarni tayyorlash va Portalda joylashtirish, uni muntazam yangilab turishga masʼul yuqori malakali kadrlarni biriktirish va doimiy ravishda ularning malakasini oshirib borishni taʼminlash; aksiyadorlik jamiyatlari bilan birgalikda Korporativ axborot yagona portaliga maʼlumotlar oʻz muddatida va sifatli kiritib borilishini taʼminlash uchun masʼul etib belgilansin. 4. Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi: a) 2021-yil 1-avgustga qadar Portalning yangi talqinini ishlab chiqib, ishga tushirilishini taʼminlasin. Bunda quyidagilarni inobatga olsin: maʼlumotlarni standartlashtirilgan shaklda yuritish, interaktiv xaritaga obyektning geografik joylashuv maʼlumotlarini kiritish; ochiq maʼlumotlar toʻplamlarida aholi va tadbirkorlik subyektlarining ehtiyojlarini hisobga olish mexanizmi; ochiq maʼlumotlar toʻplamlarini oʻz vaqtida joylashtirish va ularni yangilash ustidan nazorat qilish imkoniyati; b) uch oy muddatda Portalni elektron hukumat hamda vazirliklar va idoralarning axborot tizimlari va maʼlumotlar bazalari bilan bosqichma-bosqich integratsiya qilish boʻyicha reja-grafikni ishlab chiqib, tasdiqlash uchun Muvofiqlashtirish komissiyasiga kiritsin. 5. Oʻzbekiston Respublikasi Davlat statistika qoʻmitasi uch oy muddatda: davlat organlari va tashkilotlari bilan birgalikda Portalda majburiy eʼlon qilinishi lozim boʻlgan maʼlumotlar toʻplamlari Roʻyxatini tasdiqlash uchun Muvofiqlashtirish komissiyasiga kiritsin; manfaatdor vazirliklar va idoralar bilan birgalikda ochiq maʼlumotlar sohasidagi xalqaro reytinglar, xususan, “Ochiq maʼlumotlar global indeksi” va “Ochiq maʼlumotlar barometri” reytinglarida Oʻzbekiston Respublikasining ishtirokini taʼminlash maqsadida Oʻzbekiston Respublikasi Xalqaro ochiq maʼlumotlar xartiyasiga qoʻshilishi boʻyicha belgilangan tartibda zarur choralarni koʻrsin. 6. Davlat organlari va tashkilotlari rahbarlari Roʻyxat asosida Portalda eʼlon qilinadigan axborotlarning mazmuniga, toʻliqligiga, ishonchliligiga, oʻz vaqtida shakllantirilishiga va yangilab turilishiga hamda tegishli axborotlarni shakllantirishda xalqaro metodologik standartlarni, tavsiyalarni oʻrganishga va ularning amalda qoʻllanilishiga masʼul ekanliklari belgilab qoʻyilsin. 7. Vazirlar Mahkamasining “Ochiq maʼlumotlar taqdim etilishi hisobga olingan holda Internet tarmogʻida Oʻzbekiston Respublikasining Hukumat portalini yanada takomillashtirish chora-tadbirlari toʻgʻrisida” 2015-yil 7-avgustdagi 232-son qarori oʻz kuchini yoʻqotgan deb hisoblansin. 8. Davlat statistika qoʻmitasi manfaatdor vazirliklar va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 9. Ushbu qarorning bajarilishini nazorat qilish Oʻzbekiston Respublikasi Bosh vazirining maslahatchisi — IT-texnologiyalar, telekommunikatsiyalar va innovatsion faoliyatni rivojlantirish masalalari departamenti boshligʻi O.M. Umarov, Oʻzbekiston Respublikasi Davlat statistika qoʻmitasi raisi B.A. Begalov va Oʻzbekiston Respublikasi axborot texnologiyalari va kommunikatsiyalarini rivojlantirish vaziri Sh.M. Sadikov zimmasiga yuklansin. 1. 2021 — 2025-yillarda Oʻzbekiston Respublikasida ochiq maʼlumotlar sohasini rivojlantirish konsepsiyasi (keyingi oʻrinlarda — Konsepsiya) ochiq maʼlumotlarni rivojlantirishning strategik yoʻnalishlari va tamoyillarini, maʼlumotlarning ochiqligini metodik, tashkiliy va axborot-texnologik qoʻllab-quvvatlash tadbirlari hamda rivojlanish bosqichlarini oʻz ichiga oladi. 2. Oʻzbekiston Respublikasida ochiq maʼlumotlar sohasini rivojlantirish ushbu Konsepsiyaga ilovada keltirilgan asosiy maqsadli koʻrsatkichlar va indikatorlarga erishishga asoslanadi. 3. Konsepsiyaning asosiy maqsadi 2021 — 2025-yillarda Oʻzbekiston Respublikasida ochiq maʼlumotlar sohasini takomillashtirishning strategik yoʻnalishlarini shakllantirish va rivojlantirishdan, shu bilan birga, davlat organlari faoliyatining shaffofligini taʼminlashga toʻsqinlik qilayotgan muammolarni bartaraf etishdan iborat. 4. 2017 — 2021-yillarda Oʻzbekiston Respublikasini rivojlantirishning beshta ustuvor yoʻnalishi boʻyicha Harakatlar strategiyasi davlat organlari va tashkilotlarining (keyingi oʻrinlarda — davlat organlari) fuqarolar va biznes hamjamiyati bilan oʻzaro hamkorligining yangi mexanizmlarini belgilab berdi. Rivojlanishning qabul qilingan ustuvor yoʻnalishlariga muvofiq jamoatchilik nazorati, fuqarolik jamiyati institutlari roli sezilarli darajada kuchaytirilib, axborot-kommunikatsiya texnologiyalari orqali davlat xizmatlari koʻrsatishning ochiqligi va sifatini oshirishga alohida eʼtibor qaratildi. Mamlakatimizda ushbu yoʻnalishda bir qator ishlar amalga oshirilmoqda, xususan, 2015-yil mart oyida jamoatchilikka taqdim etiladigan ijtimoiy-iqtisodiy va ijtimoiy-siyosiy maʼlumotlarni turli xil mashinada oʻqiladigan formatlarda eʼlon qilish imkoniga ega Oʻzbekiston Respublikasining Ochiq maʼlumotlar portali (keyingi oʻrinlarda — Portal) ishga tushirildi. Ochiq maʼlumotlarni shakllantirish, joylashtirish va qayta ishlash tartibi, davlat organlarining oʻz rasmiy veb-saytlarida va Portalda eʼlon qilinadigan davlat organlari va tashkilotlarining ochiq maʼlumotlar toʻplamlari roʻyxati (keyingi oʻrinlarda — Roʻyxat) tasdiqlandi. Hozirgi kunga qadar Portalda 147 ta vazirlik va idoralarning 10 mingdan ortiq ochiq maʼlumotlar toʻplamlari joylashtirildi, yuklab olishlar soni esa 7 milliondan oshdi. Biroq, amalga oshirilgan ishlarga qaramay, ochiq maʼlumotlarning rivojlanishini cheklovchi bir qator muammolar mavjud boʻlib, ularning eʼlon qilinishi koʻpchilik davlat organlarida jamiyat hayotini yaxshilash va davlat organlari faoliyatining shaffofligini oshirish boʻyicha ixtiyoriy tashabbus bilan emas, balki ish jarayonini nazorat qilish bilan bogʻliq. Oʻrnatilgan tendensiyaning sababi bir qator omillardan iborat, xususan: Portalni tartibga solishda kamchiliklarni keltirib chiqaradigan eskirgan, zamonaviy talablarga javob bermaydigan normativ-huquqiy va metodik baza; ochiq maʼlumotlarni shakllantirish va eʼlon qilishda aholi va tadbirkorlik subyektlarining fikr-mulohazalari va ehtiyojlari hisobga olinishining samarali qayta aloqa tizimi mavjud emasligi; Portalda joylashtiriladigan maʼlumotlarni oʻz vaqtida ishlab chiqish, ularni onlayn rejimida yangilash borasida Portalning texnik imkoniyatlari cheklanganligi; maʼlumotlarni oʻz vaqtida yangilash, ularning dolzarbligini taʼminlash hamda ochiq maʼlumotlarni eʼlon qilish natijalari monitoringini olib borish ustidan nazorat tizimi mavjud emasligi; davlat organlarining nafaqat fuqarolar va biznes uchun, balki idoralararo elektron hamkorlik qilishda davlatning boshqa organlari uchun ham yopiqligi; davlat organlari faoliyatining ochiqligini taʼminlashga toʻsqinlik qiluvchi shaxsiy maʼlumotlar bilan ishlashning qatʼiy tamoyillari shular jumlasidandir. 5. 2021 — 2025-yillarda Oʻzbekiston Respublikasida ochiq maʼlumotlar sohasini rivojlantirishning asosiy strategik yoʻnalishlari quyidagilardan iborat: ochiq maʼlumotlarning normativ-huquqiy bazalarini takomillashtirish; maʼlumotlarning ochiqligini metodik qoʻllab-quvvatlashni taʼminlash; maʼlumotlarning ochiqligini tashkiliy qoʻllab-quvvatlash; maʼlumotlarning ochiqligini axborot-texnologik qoʻllab-quvvatlash. Bularga qoʻshimcha ravishda quyidagi yoʻnalishlarda ishlar olib boriladi: 2021-yildan boshlab ochiq maʼlumotlar boʻyicha hamjamiyatni shakllantirish va Internet jahon axborot tarmogʻida ochiq maʼlumotlar shaklida faoliyat yuritayotgan ilovalar va xizmatlar bozorini yaratish maqsadida muntazam ravishda “Open Data Day” va “Open Data Weyek”ni oʻtkazish; eʼlon qilingan ochiq maʼlumotlarning monitoringini olib borish, makroiqtisodiy siyosatni ishlab chiqish uchun axborot bazasini kengaytirish, foydalanuvchilar va davlat organlari oʻrtasidagi aloqani mustahkamlash choralarini koʻrish, maʼlumotlar almashinuvini yaxshilash boʻyicha ishlarni amalga oshirish; mamlakat obroʻsini va investitsion jozibadorligini oshirishga qaratilgan davlat boshqaruvining ochiqligi va shaffofligini taʼminlash boʻyicha islohotlarni yanada chuqurlashtirish, shuningdek, Oʻzbekiston Respublikasining ochiq maʼlumotlar sohasidagi xalqaro reytinglarda ishtirokini taʼminlash va mavqeyini yaxshilashda Harakatlar strategiyasini amalga oshirish boʻyicha davlat dasturlarini bajarish; vazirliklar va idoralar xodimlarini ochiq maʼlumotlar sohasida tayyorlash, qayta tayyorlash va malakasini oshirish tizimini tashkil etish, ularning bilim va koʻnikmalarini rivojlantirish va takomillashtirish, shuningdek, har yili yuqori darajadagi professionallikni taʼminlash uchun: a) ochiq maʼlumotlar sohasida koʻnikmalarni rivojlantirishga qaratilgan zamonaviy taʼlim standartlari va asosan sohaga oid fanlardan iborat sifat jihatidan yangi taʼlim tizimini joriy etish; b) mahalliy hamda xorijiy ilmiy va taʼlim muassasalari, xalqaro tashkilotlar bilan ochiq maʼlumotlar sohasida ilgʻor tajriba va ilmiy-tadqiqot yutuqlarini almashish, shuningdek, mutaxassislarni tayyorlash, malaka oshirish va doimiy ravishda stajirovkadan oʻtish sohasida hamkorlik qilish. 6. Quyidagilar Ochiq maʼlumotlarni rivojlantirishning asosiy tamoyillari hisoblanadi: odatiy ravishda ochiqlik — maʼlumotlarni qonuniy talablardan kelib chiqqan holda ochiq, bepul va mashinada oʻqiladigan formatlarda eʼlon qilish hamda ulardan erkin foydalanishni taʼminlash; oʻz vaqtida eʼlon qilish va keng qamrovlilik — ochiq maʼlumotlar toʻplamlari roʻyxatini shakllantirish, maʼlumotlarni oʻz vaqtida, toʻliq va sifatli eʼlon qilish, shuningdek, ulardan foydalanish qamrovini kengaytirish; foydalana olish imkoniyati va qulayligi — axborotdan foydalanuvchilarning barcha toifalari uchun davlat organlarining mashinada oʻqiladigan va boshqa formatlardagi ochiq maʼlumotlaridan foydalanish uchun teng imkoniyatlarni yaratish; taqqoslash imkoniyatining mavjudligi va oʻzaro bogʻlanganlik — ochiq maʼlumotlarni izlash, taqqoslash va samarali qayta foydalanishni qoʻllab-quvvatlash uchun ochiq maʼlumotlarni standartlashtirilgan tarkib va formatda taqdim etish hamda oʻzaro bogʻliqlik; samarali boshqaruv va fuqarolarni jalb etishga qaratilganlik — ochiq maʼlumotlarni eʼlon qilishda hukumat va fuqarolar oʻrtasida boshqaruv va ishonchni mustahkamlashga qaratilganlik; har tomonlama rivojlanish va innovatsiyalarga qaratilganlik — sohadagi ilgʻor xorijiy mamlakatlar bilan bilim va tajriba almashish hamda maʼlumotlarni toʻplash tartibotlari, standartlari va eʼlon qilish jarayonlarining shaffofligini taʼminlash boʻyicha tegishli choralarni koʻrish hamda ochiq maʼlumotlardan foydalanishning innovatsion usullarini ragʻbatlantirishga qaratilganlik. 7. “Ochiq” axborot va maʼlumotlarni aniq belgilash, fragmentlash, takrorlanish va boʻshliqlarni oldini olish maqsadida davlat organlari faoliyati toʻgʻrisidagi axborot va maʼlumotlardan foydalanishni tartibga soluvchi normativ-huquqiy hujjatlarni takomillashtirish. 8. Ochiq maʼlumotlar roʻyxatini shakllantirish tartib-taomillarini qayta koʻrib chiqish va modernizatsiya qilish, ularni davlat organlari tomonidan joylashtirish va monitoring olib borish, ochiq maʼlumotlar tizimi ishtirokchilarini tashkiliy qoʻllab-quvvatlash hamda ularning huquq va majburiyatlarini hisobga olgan holda, shuningdek, ochiq maʼlumotlar foydalanuvchilari bilan munosabatlarni takomillashtirish hisobiga qonunchilik hujjatlariga oʻzgartish va qoʻshimchalar kiritish. 9. Ochiq maʼlumotlarni rivojlantirish sohasida xalqaro hujjatlar imzolanishini tashkil etish va ularni amalga oshirish boʻyicha vazifalar va tadbirlarning oʻz vaqtida va sifatli bajarilishini, xususan, Oʻzbekiston Respublikasining Xalqaro ochiq maʼlumotlar Xartiyasiga qoʻshilishini soʻzsiz taʼminlash boʻyicha ishlarni amalga oshirish. 10. Ochiq maʼlumotlarning shakllanishini hisobga olgan holda ularni takomillashtirishning talab etiladigan darajasi va davriyligidan kelib chiqib, ochiq maʼlumotlar tuzilmasining tavsifini unifikatsiya qilish, shu jumladan, ochiq maʼlumotlar toʻplamlarida yagona maʼlumotnomalar va tasniflagichlardan foydalanishni tartibga solish. 11. Ekspert baholari, yuklamalar boʻyicha statistik maʼlumotlar, foydalanuvchilarning Internet jahon axborot tarmogʻida soʻrovlari, qidiruv soʻrovlari natijalari, jismoniy va yuridik shaxslardan ochiq maʼlumotlarni olish boʻyicha soʻrovlar asosida joylashtirilgan maʼlumotlar toʻplamiga boʻlgan talabni baholash tartibini ishlab chiqish. 12. Portalda taqdim etiladigan ochiq maʼlumotlarni hisobga olgan holda axborot-kommunikatsiya texnologiyalarini joriy etish holatini baholash tartibini qayta koʻrib chiqish va davlat organlarining rasmiy veb-saytlarida “ochiq maʼlumotlar” boʻlimidagi bandlarni batafsil oʻrganib chiqish. 13. Portal bilan integratsiya qilish boʻyicha ishlab chiqilayotgan tizimlarda integratsiyalash imkoniyati mavjudligi toʻgʻrisidagi talablarni inobatga olgan holda davlat axborot tizimlarining texnik topshiriqlarini koʻrib chiqish va ekspertizadan oʻtkazish tartibini takomillashtirish. 14. Ochiq maʼlumotlar sohasidagi metodik bazani umumeʼtirof etilgan ilgʻor xalqaro standartlar va tavsiyalar, shu jumladan, shartnomalar boʻyicha ochiq maʼlumotlar standarti, moliyalashtirish boʻyicha ochiq standart, yordam koʻrsatishning shaffofligi boʻyicha xalqaro tashabbus asosida takomillashtirish. 15. Ochiq maʼlumotlarning dolzarbligini taʼminlash maqsadida ularning eʼlon qilinishi natijalari boʻyicha muntazam monitoring olib borish. Jumladan: a) “Kontekst” monitoringi — siyosiy va normativ-huquqiy muhit, institutsional tayyorgarlik, kadrlar salohiyati, fuqarolarning ishtiroki, innovatsiyalarni moliyalashtirish va texnologik infratuzilma kabi ochiq maʼlumotlar konsepsiyasini joriy etishning asosiy jihatlari holatini tizimli diagnostika qilish; b) “Maʼlumotlar sifati va talabi” monitoringi — talab qilingan maʼlumotlar jamiyat uchun eng katta qiziqish va ahamiyatga ega boʻlgan axborot sifatida tushuniladi. “Sifatli” maʼlumotlar chuqur detallashtirish, ochiqlikning texnik, huquqiy va amaliy parametrlari kabi xususiyatlarni oʻz ichiga oladi. Maʼlumotlar sifati va ularga talab yuqori boʻlganlarining monitoringini olib borish metodikasi jahon hamjamiyati tomonidan qoʻllaniladigan mavjud baholash tizimlari asosida ishlab chiqilishi kerak; v) “Maʼlumotlardan foydalanilganlik” monitoringi — foydalanuvchilar toifasi va maʼlumotlardan foydalanish maqsadlarni oʻrganish. Ochiq maʼlumotlardan foydalanish monitoringi ochiq maʼlumotlar portalida va davlat organlarining veb-saytlarida jamoatchilik fikri soʻroviga asoslangan boʻlishi kerak. g) “Ijtimoiy-iqtisodiy taʼsir” monitoringi — ochiq maʼlumotlardan foydalanishdan olingan imtiyozlarni baholash. Potensial foyda ijtimoiy, ekologik, siyosiy va iqtisodiy jihatlar doirasida oʻrganilishi mumkin. 16. Taʼsir etish monitoringi usuli davlat maʼlumotlarini oshkor qilishning ijtimoiy-iqtisodiy taʼsirini prognozlashtirish va baholash (investitsion jozibadorlik va tadbirkorlik muhiti, davlat va jamoat sektorlarida iqtisodiy samaradorlik, xavf-xatarlarni tahlil qilish, ijtimoiy va iqtisodiy oqibatlar) asosida ishlab chiqiladi. 17. Ochiq maʼlumotlarni ishlab chiqish sohasidagi davlat siyosatini shakllantiruvchi organ, Portal operatori, ochiq maʼlumotlarni yetkazib beruvchilar va foydalanuvchilarning funksiyalari va vazifalarini aniq belgilab berish. 18. Ochiq maʼlumotlar sohasida amalga oshirilayotgan ishlarning ochiqligi va sifatini oshirishga, shu jumladan, ochiq maʼlumotlar yetkazib beruvchilarning huquqlari, majburiyatlari va masʼuliyatini qonunchilik hujjatlari darajasida mustahkamlash hisobiga maʼlumotlar yetkazib beruvchilarning masʼuliyatini va qiziqishini kuchaytirish. 19. Muntazam ravishda yetakchi ekspertlarni jalb qilgan holda ochiq maʼlumotlar boʻyicha respublika va xalqaro konferensiyalar hamda sammitlarni tashkil etish. 20. Ilgʻor xalqaro tajribadan foydalangan holda ochiq maʼlumotlar bilan ishlovchi masʼul rahbar va xodimlarni doimiy oʻqitish jarayonini tashkil etish. 21. Ochiq maʼlumotlar boʻyicha hamjamiyatni shakllantirish va Internet jahon axborot tarmogʻida ochiq maʼlumotlardan foydalangan holda faoliyat yuritayotgan dasturiy mahsulotlar va xizmatlar bozorini yaratish va takomillashtirish, davlat-xususiy sheriklikni mustahkamlash maqsadida “Open Data Challenge” va “Xakaton”larni muntazam ravishda oʻtkazish choralarini koʻrish. 22. Oʻtkazilayotgan tadbirlarni ommaviy axborot vositalarida keng yoritish va foydalanuvchilar, shu jumladan, chet ellik foydalanuvchilarning ochiq maʼlumotlardan foydalanishini ommalashtirish boʻyicha ishlarni amalga oshirish. 23. Xalqaro arenalarda mamlakatning ochiqlik sohasida, ochiq maʼlumotlarning rivojlanish darajasi va foydalanish imkoniyati boʻyicha obroʻsini mustahkamlash, shu jumladan, istiqbolli xalqaro reyting va hisobotlarda mamlakat oʻrnini yaxshilash. 24. Foydalanuvchilarga qulaylik yaratish hamda Portal faoliyati sifatini oshirish maqsadida Portal infratuzilmasi va dasturiy platformasini modernizatsiya qilish. 25. Portalning funksional vositalarini rivojlantirish, ochiq maʼlumotlarni toʻplash va tahlil qilish uchun foydalanuvchilar jamoasini jalb qilishda kraudsorsingdan keng foydalanish. 26. Davlat organlarining axborot tizimlarida mavjud boʻlgan elektron maʼlumotlarni oʻrganish jarayonida ochiq maʼlumotlar roʻyxatini shakllantirish tartibini modernizatsiya qilish va qayta koʻrib chiqish. 27. Konsepsiyani amalga oshirishdan quyidagi natijalar kutilmoqda: davlat organlari faoliyatining shaffofligi va hisobdorligini oshirish; davlat organlari faoliyatini nazorat qilish va monitoring olib borish imkoniyati orqali fuqarolik jamiyatini rivojlantirish; fuqarolarning davlat organlariga boʻlgan ishonchini oshirish; “Ochiq Hukumat” konsepsiyasini amalga oshirish uchun axborot bazasini yaratish; Internet jahon axborot tarmogʻida ochiq maʼlumotlar shaklida faoliyat yuritayotgan ilovalar va xizmatlar bozorini shakllantirishga koʻmaklashish; ijtimoiy-foydali xizmatlar ishlab chiqishda budjet xarajatlarini tejash; davlat organlari oʻrtasida axborot almashish imkoniyatlarini kengaytirish. 28. Konsepsiyaning amalga oshirilishining tizimli monitoringini olib borish, umumiy muvofiqlashtirish, respublikada ochiq maʼlumotlar sohasi rivojlanishiga toʻsqinlik qiluvchi muammoli masalalarni tezkor koʻrib chiqish va hal qilish Oʻzbekiston Respublikasi Milliy statistika qoʻmitasi hamda Raqamli texnologiyalar vazirligi tomonidan amalga oshiriladi. 29. Konsepsiyani amalga oshirish monitoringi ushbu Konsepsiyada nazarda tutilgan tadbirlarni oʻz vaqtida, sifatli va toʻlaqonli bajarish boʻyicha davlat organlari faoliyatini baholash asosida amalga oshiriladi. Koʻrsatkichlar nomi Oʻlchov birligi Joriy koʻrsatkich Rejalashtirilgan koʻrsatkichlar 2021-yil 2022-yil 2023-yil 2024-yil 2025-yil I. Oʻzbekiston Respublikasining Ochiq maʼlumotlar portaliga maʼlumotlar toʻplamlarini joylashtirish Ochiq maʼlumotlar portaliga joylashtirilgan maʼlumotlar toʻplamlari soni ming, dona 9,2 10,0 11,2 12,0 12,5 13,0 Ochiq maʼlumotlar portaliga integratsiya qilish orqali avtomatik ravishda joylashtirilgan maʼlumotlar toʻplamlari soni dona - 100 200 1 000 4 000 6 500 II. Ochiq maʼlumotlar asosida dasturiy mahsulotlarni ishlab chiqish Ochiq maʼlumotlar asosida ishlab chiqilgan dasturiy mahsulotlar va mobil ilovalar dona 5 10 15 20 25 30 III. Ochiq maʼlumotlar sohasini ommalashtirish boʻyicha seminarlar, konferensiyalar, vebinarlar, anjumanlar va tadbirlar tashkil qilish va ishtirok etish Seminarlar, konferensiyalar, vebinarlar, anjumanlar dona 15 20 25 30 35 40 IV. Ochiq maʼlumotlar sohasida davlat organlari va idoralari xodimlarini oʻqitish va malakasini oshirish Davlat organlari va idoralari xodimlarini oʻqitish va malakasini oshirish nafar 120 150 170 200 220 250 T/rTadbirlar nomiAmalga oshirish mexanizmiBajarish muddatiMasʼul ijrochilarI. Ochiq maʼlumotlarning normativ-huquqiy bazasini takomillashtirish va maʼlumotlarning ochiqligini metodik qoʻllab-quvvatlash1.Ochiq maʼlumotlarning normativ-huquqiy bazasini takomillashtirish.“Ochiq” axborot va maʼlumotlarni aniq belgilash, fragmentlash, takrorlanish va boʻshliqlar mavjudligining oldini olish maqsadida davlat organlari faoliyati toʻgʻrisidagi axborot va maʼlumotlardan foydalanishni tartibga soluvchi normativ-huquqiy hujjatlarni takomillashtirish boʻyicha takliflar kiritish.2021-yil iyunDavlat statistika qoʻmitasi, Axborot texnologiyalari vazirligi2.Ochiq maʼlumotlar roʻyxatini shakllantirish, tasdiqlash hamda tasdiqlangan roʻyxat asosida davlat organlari tomonidan ochiq maʼlumotlar toʻplamlari toʻliq eʼlon qilinishi, ularning dolzarbligi monitoringini olib borish. 1. Ustuvor xalqaro maʼlumotlar bazalari koʻrsatkichlari va nufuzli xorijiy tashkilotlar tavsiyalarini, shuningdek, foydalanuvchilarning taklif va ehtiyojlarini inobatga olgan holda ochiq maʼlumotlar roʻyxatini shakllantirish.2021-yil yanvarMilliy statistika qoʻmitasi, manfaatdor vazirliklar va idoralar2. Ochiq maʼlumotlar roʻyxatini zaruratga koʻra, biroq yiliga bir martadan koʻp boʻlmagan holda qayta koʻrib chiqish va tasdiqlash uchun Muvofiqlashtirish komissiyasiga kiritish.Har yili 1-dekabrga qadar3. Tasdiqlangan roʻyxat asosida davlat organlari tomonidan ochiq maʼlumotlar toʻplamlari toʻliq eʼlon qilinishi hamda ularning dolzarbligi monitoringini olib borish.Doimiy ravishda3.Ochiq maʼlumotlarni rivojlantirish sohasida xalqaro hujjatlar imzolanishini tashkil etish va ularni amalga oshirish boʻyicha vazifalar va tadbirlarning oʻz vaqtida va sifatli bajarilishini, xususan, Oʻzbekiston Respublikasining “Xalqaro ochiq maʼlumotlar Xartiyasi”ga qoʻshilishi boʻyicha ishlarni amalga oshirish.1. Oʻzbekiston Respublikasining Xalqaro ochiq maʼlumotlar Xartiyasiga aʼzo boʻlishi yuzasidan hujjatlarni rasmiylashtirish.2021-yil fevralDavlat statistika qoʻmitasi, Axborot texnologiyalari vazirligi2. Oʻzbekiston Respublikasida Xalqaro ochiq maʼlumotlar Xartiyasi tamoyillarini joriy qilish boʻyicha Milliy harakatlar rejasini ishlab chiqish va tasdiqlash uchun “Raqamli Oʻzbekiston — 2030” strategiyasini amalga oshirish boʻyicha muvofiqlashtirish komissiyasiga kiritish.2021-yil sentabr4.Ochiq maʼlumotlar sohasini xalqaro standartlar asosida takomillashtirish.Metodik bazani umumeʼtirof etilgan ilgʻor xalqaro standartlar va tavsiyalar, shu jumladan, shartnomalar boʻyicha ochiq maʼlumotlar standarti, moliyalashtirish boʻyicha ochiq standart, yordam koʻrsatishning shaffofligi boʻyicha xalqaro tashabbus asosida takomillashtirish.2021-yil dekabrDavlat statistika qoʻmitasi, Axborot texnologiyalari vazirligi, manfaatdor vazirliklar va idoralar5.Ochiq maʼlumotlarni baholash mexanizmini yaratish1. Ochiq maʼlumotlar sifatini baholash boʻyicha ilgʻor xorijiy tajribani oʻrganish.2021-yil mayDavlat statistika qoʻmitasi, Axborot texnologiyalari vazirligi2. Ekspert baholari, yuklamalar boʻyicha statistik maʼlumotlar, foydalanuvchilarning Internet soʻrovlari, qidiruv soʻrovlari natijalari, jismoniy va yuridik shaxslardan ochiq maʼlumotlarni olish boʻyicha soʻrovlar asosida joylashtirilgan maʼlumotlar toʻplamiga boʻlgan talabni baholash tartibini ishlab chiqish.2021-yil sentabr6.Yagona maʼlumotlar tuzilmasini shakllantirish.1. Ochiq maʼlumotlarning shakllanishini hisobga olgan holda ularni takomillashtirishning talab qilinadigan darajasi va davriyligi, shu jumladan, ochiq maʼlumotlar toʻplamlarida yagona maʼlumotnomalar va tasniflagichlardan foydalanishni tartibga solish masalasini nazarda tutgan holda ochiq maʼlumotlar tuzilmasining tavsifini unifikatsiya qilish.2021-yil mayDavlat statistika qoʻmitasi, manfaatdor vazirliklar va idoralar2. Ochiq maʼlumotlarni yetkazib beruvchilarning ushbu yaratilgan yagona struktura orqali maʼlumotlarni shakllantirishni taʼminlash.Doimiy ravishdaManfaatdor vazirliklar va idoralarII. Maʼlumotlarning ochiqligini tashkiliy qoʻllab-quvvatlash7.Maʼlumotlardan foydalanishni ragʻbatlantirish va natijalarni keng jamoatchilikka taqdim etish.1. Yetakchi ekspertlarni jalb qilgan holda ochiq maʼlumotlar boʻyicha respublika va xalqaro konferensiyalar hamda sammitlarni tashkil etishni joriy qilish.Doimiy ravishdaMilliy statistika qoʻmitasi, Axborot texnologiyalari vazirligi, manfaatdor vazirliklar va idoralar2. Ochiq maʼlumotlar kuni “Open Data Day”ni oʻtkazish.2021-yil mart3. Ochiq maʼlumotlar haftaligi “Open Data Week”ni oʻtkazish.2021-yil dekabr4. Ilgʻor xalqaro tajribadan foydalangan holda ochiq maʼlumotlar bilan ishlovchi masʼul rahbar va xodimlarni oʻqitishni tashkil etish.Alohida grafikka muvofiq5. Ochiq maʼlumotlar boʻyicha hamjamiyatni shakllantirish va Internet jahon axborot tarmogʻida ochiq maʼlumotlardan foydalangan holda faoliyat yuritayotgan dasturiy mahsulotlar va xizmatlar bozorini yaratish va takomillashtirish maqsadida “Open Data Challenge” va “Xakaton”kabi tadbirlarni tashkil etish.Doimiy ravishda6. Oʻtkazilgan tadbirlarni ommaviy axborot vositalari va ijtimoiy tarmoqlarda keng yoritish hamda mahalliy va xorijiy foydalanuvchilar ochiq maʼlumotlardan foydalanishini ommalashtirish.Doimiy ravishda8.Oʻzbekiston Respublikasining ochiq maʼlumotlar sohasidagi xalqaro nufuzli reytinglarda ishtirokini taʼminlash. Maʼlumotlarning ochiqligi, rivojlanish darajasi va mavjudligi, jumladan, istiqbolli xalqaro reyting va hisobotlarda mamlakatning mavqeyini yaxshilash hisobiga xalqaro maydonda mamlakat obroʻsini mustahkamlash boʻyicha ishlar olib borish.Doimiy ravishdaMilliy statistika qoʻmitasi, Axborot texnologiyalari vazirligi, manfaatdor vazirliklar va idoralarIII. Maʼlumotlarning ochiqligini axborot-texnologik qoʻllab-quvvatlash9.Foydalanuvchilarga qulaylik yaratish hamda Ochiq maʼlumotlar portali faoliyati sifatini oshirish maqsadida Portalning infratuzilmasi va dasturiy platformasini modernizatsiya qilish.1. Ochiq maʼlumotlar portalining yangi talqinini ishlab chiqish boʻyicha loyiha-texnik hujjatlarni ishlab chiqish va ekspertizadan oʻtkazish.2021-yil fevralAxborot texnologiyalari vazirligi2. Ochiq maʼlumotlar portalining yangi talqinini ishlab chiqish boʻyicha ijrochini aniqlash.2021-yil mart3. Ochiq maʼlumotlar portalining yangi talqinini ishga tushirish.2021-yil iyul10.Ochiq maʼlumotlar portali faoliyatini takomillashtirish.1. Portalning funksional vositalarini rivojlantirish, ochiq maʼlumotlarni toʻplash va tahlil qilish uchun foydalanuvchilar jamoasini jalb qilishda kraudsorsingdan keng foydalanish.Doimiy ravishdaAxborot texnologiyalari vazirligi, Milliy statistika qoʻmitasi2. Davlat organlarining axborot tizimlarida mavjud boʻlgan elektron maʼlumotlarni oʻrganish jarayonida ochiq maʼlumotlar roʻyxatini shakllantirish tartibini qayta koʻrib chiqish.Zaruratga koʻra, yiliga bir martadan koʻp boʻlmagan holda 1. Ushbu Nizom Oʻzbekiston Respublikasi Ochiq maʼlumotlar portalining maqsad va vazifalarini, uning operatori, ochiq maʼlumotlarni yetkazib beruvchilari va foydalanuvchilari oʻrtasidagi oʻzaro hamkorlik tartibini belgilaydi. 2. Oʻzbekiston Respublikasi Ochiq maʼlumotlar portali operatori Oʻzbekiston Respublikasi Milliy statistika qoʻmitasi hisoblanadi. 3. Oʻzbekiston Respublikasi Ochiq maʼlumotlar portalini texnik qoʻllab-quvvatlash, uning funksional imkoniyatlarini takomillashtirish, uzluksiz ishlashini taʼminlash hamda idoraviy axborot tizimlari va resurslari bilan integratsiya qilish boʻyicha ishlarni tashkil etish Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi tomonidan amalga oshiriladi. 4. Ushbu Nizomda quyidagi asosiy tushunchalar qoʻllaniladi: Oʻzbekiston Respublikasining Ochiq maʼlumotlar portali (keyingi oʻrinlarda — Portal) — Internet jahon axborot tarmogʻidagi Oʻzbekiston Respublikasining Hukumat portali doirasida faoliyat koʻrsatuvchi hamda davlat organlari va tashkilotlarining ochiq maʼlumotlarini joylashtirish uchun moʻljallangan, ochiq maʼlumotlarni eʼlon qilishda va ulardan foydalanishda Portal operatori, ochiq maʼlumotlarni yetkazib beruvchilar va foydalanuvchilar oʻrtasida oʻzaro hamkorlikni taʼminlovchi data.gov.uz elektron manzilida joylashgan axborot resursi; ochiq maʼlumotlar — koʻp marotaba, erkin va bepul foydalanish maqsadida mashinada oʻqiladigan formatda Internet jahon axborot tarmogʻida joylashtirilgan davlat organlari va tashkilotlarining axboroti; mashinada oʻqiladigan format — maʼlumotlarni dasturiy qayta ishlashni taʼminlovchi, ushbu maʼlumotlarni taqdim etishning elektron formati; ochiq maʼlumotlar toʻplami — ochiq maʼlumotlarning bir turdagi elementlari va ularni tavsiflovchi atributlar majmui; ochiq maʼlumotlar toʻplami pasporti — ochiq maʼlumotlar toʻplamini bir xil identifikatsiya qilish imkonini beruvchi ushbu toʻplam toʻgʻrisidagi maʼlumotlar majmui; Portal operatori — davlat organlari va tashkilotlarining ochiq maʼlumotlar toʻplamlari roʻyxatini (keyingi oʻrinlarda — Roʻyxat) shakllantirish, yangilash va ularga ochiq maʼlumotlar sohasida metodologik yordam koʻrsatuvchi hamda Portaldan foydalanish boʻyicha faoliyatni muvofiqlashtiruvchi yuridik shaxs; ochiq maʼlumotlarni yetkazib beruvchilar — Portalda ochiq maʼlumotlar toʻplamlarini joylashtiradigan davlat organlari va tashkilotlari. Ochiq maʼlumotlarni yetkazib beruvchilar sifatida xoʻjalik yurituvchi subyektlar va nodavlat notijorat tashkilotlar ham ishtirok etishlari mumkin; foydalanuvchilar — Portalda joylashtirilgan ochiq maʼlumotlardan foydalana oluvchi jismoniy va yuridik shaxslar. 5. Davlat organlari va tashkilotlarida axborotni tayyorlash va Portalda joylashtirish vazifasi Oʻzbekiston Respublikasi Prezidentining “2017 — 2021-yillarda Oʻzbekiston Respublikasini rivojlantirishning beshta ustuvor yoʻnalishi boʻyicha Harakatlar strategiyasini “Faol investitsiyalar va ijtimoiy rivojlanish yili”da amalga oshirishga oid Davlat dasturi toʻgʻrisida” 2019-yil 17-yanvardagi PF-5635-son Farmoniga muvofiq tashkil qilingan, xalqaro reytinglar bilan ishlash va “Elektron hukumat” tizimini joriy etish uchun masʼul boʻlgan ixtisoslashtirilgan boʻlinmalar tomonidan amalga oshiriladi. 6. Oʻzbekiston Respublikasining Ochiq maʼlumotlar portalida eʼlon qilinadigan maʼlumotlar toʻplamlari roʻyxatini shakllantirish 1-ilovaga muvofiq sxema boʻyicha amalga oshiriladi. 7. Quyidagilar Portalning maqsadi hisoblanadi: yagona axborot resursida mavjud boʻlgan ochiq maʼlumotlar toʻplamlari toʻgʻrisida toʻliq maʼlumotni taqdim etish; ochiq maʼlumotlarni shakllantirish, eʼlon qilish va ulardan foydalanish boʻyicha yagona aloqa platformasini yaratish; ochiq maʼlumotlar sohasida yagona texnologik siyosatni shakllantirish va amalga oshirish; foydalanuvchilarga Internet jahon axborot tarmogʻidagi ochiq maʼlumotlardan foydalanishning yagona elektron maydonini taqdim etish; Internet jahon axborot tarmogʻida ochiq maʼlumotlarga kirishni va ulardan foydalanish imkoniyatini taʼminlash; davlat organlari va tashkilotlari faoliyatining ochiqligi va shaffofligini taʼminlash; foydalanuvchilarning ochiq maʼlumotlarni yetkazib beruvchilar bilan oʻzaro hamkorligini oshirish; ochiq maʼlumotlarni yetkazib beruvchilar va ularning faoliyati toʻgʻrisida hamma erkin foydalana olishi mumkin boʻlgan axborotni olishda foydalanuvchilar uchun byurokratik toʻsiqlar va toʻgʻanoqlarni qisqartirish va bartaraf etish. 8. Quyidagilar Portalning asosiy vazifalari hisoblanadi: ochiq maʼlumotlarni eʼlon qilishning yagona texnologik va metodologik prinsiplarini tarqatish; joylashtirilgan ochiq maʼlumotlardan koʻp marotaba, erkin va bepul foydalanishni taʼminlash; foydalanuvchilarning ochiq maʼlumotlarni yetkazib beruvchilar bilan, shu jumladan, joylashtirilgan ochiq maʼlumotlarning dolzarbligi, yangi ochiq maʼlumotlarni eʼlon qilish boʻyicha takliflarni koʻrib chiqish va ochiq maʼlumotlarni olishda foydalanuvchilar uchun shart-sharoitlarni yaxshilash masalalari yuzasidan oʻzaro aloqalarini taʼminlash; maʼlumotlar yangilanishi ustidan nazorat qilishning yagona texnologik platformasini, shuningdek, maʼlumotlarni dolzarb holatda saqlab turish maqsadida ochiq maʼlumotlarni eʼlon qilish natijalari monitoringi olib borilishini tashkil qilish. Portalda joylashtiriladigan maʼlumotlar bilan davlat organlari va tashkilotlari, jismoniy va yuridik shaxslarning shaxsiy manfaat maqsadida tanishib chiqishi, yuklab olishi va ulardan foydalanishi bepul tarzda amalga oshiriladi. Tijorat va xoʻjalik faoliyatini yuritish maqsadida Portal bilan elektron hamkorlikni yoʻlga qoʻyish (API interfeyslaridan foydalangan holda) orqali foydalanish bundan mustasno. 9. Ochiq maʼlumotlar toʻplamlarini rasmiylashtirish lotin alifbosidan foydalanilgan holda davlat tilida va ingliz tilida, shuningdek, kirill alifbosidan foydalanilgan holda rus tilida grammatik, orfografik va punktuatsiya qoidalariga rioya etilgan holda taqdim etiladi. Ochiq maʼlumotlar toʻplamlari ularni joylashtirish imkoniyati va texnik vositalar mavjud boʻlganda qoʻshimcha ravishda boshqa tillarda ham taqdim etilishi mumkin. 10. Ochiq maʼlumotlar toʻplamlari ularni rasmiylashtirish formatlari va qoidalarining quyidagi talablariga javob berishi kerak: mashinada oʻqiladigan formatda (XLSX, CSV, XML, JSON, RDF) eʼlon qilinishi kerak; ochiq maʼlumotlar toʻplamlaridagi maʼlumotlar ulardan dasturiy interfeys orqali avtomatik foydalana olish imkoniyati bilan taʼminlanishi kerak; ochiq maʼlumotlar toʻplamining saqlanadigan versiyalari soni foydalanuvchilarning ehtiyojlarini hisobga olgan holda saqlash uchun resurs imkoniyatlaridan kelib chiqib belgilanadi; ochiq maʼlumotlar toʻplamlarining tuzilmasi ochiq maʼlumotlar toʻplamining har bir axborot maydoni tavsifini namoyish etishi kerak; ochiq maʼlumotlar toʻplamining tuzilmasi oʻzgartirilganda tuzilmaning versiyaliligi va bu versiyaning ochiq maʼlumotlarning keyingi toʻplamlariga mos kelishi taʼminlanishi kerak. Ochiq maʼlumotlar toʻplamlari tuzilmasining har bir saqlanadigan versiyasi havolaga ega boʻlishi kerak. 11. Portalda eʼlon qilinadigan maʼlumotlar “Davlat hokimiyati va boshqaruvi organlari faoliyati ochiqligi toʻgʻrisida” va “Shaxsga doir maʼlumotlar toʻgʻrisida”gi Oʻzbekiston Respublikasi qonunlari va boshqa normativ-huquqiy hujjatlar talablari asosida shakllantiriladi. 12. Ochiq maʼlumotlar toʻplamiga kiritiladigan axborot quyidagi talablarga javob berishi kerak: jismoniy shaxslarning shaxsiy maʼlumotlaridan foydalana olishni taʼminlamasligi kerak; davlat, bank, tijorat, soliq sirini yoki qonun bilan muhofaza qilinadigan boshqa sirni oʻz ichiga olgan maʼlumotlarni, shuningdek, maxfiy axborotni oshkor qilmasligi kerak; notoʻgʻri maʼlumotlarni oʻz ichiga olmasligi kerak; qonunchilik hujjatlari bilan taqiqlangan boshqa maʼlumotlarni oʻz ichiga olmasligi kerak. 13. Portaldagi axborotlar: faqat davlat organlari va tashkilotlarining respublika darajasidagi yuqori turuvchi tuzilmalari, shu jumladan, Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari tomonidan eʼlon qilinadi; oʻzbek, rus va ingliz tillarida mashinada oʻqiladigan va boshqa formatlarda eʼlon qilinadi; davlat organlari va tashkilotlarining rasmiy veb-saytlarida eʼlon qilinadigan axborot bilan aynan bir xil va oʻzaro bogʻlangan boʻlishi lozim. 14. Portalda quyidagi birlamchi maʼlumotlar ochiq maʼlumotlar shaklida majburiy joylashtirilishi lozim: ochiq maʼlumotlarni yetkazib beruvchi faoliyati toʻgʻrisida erkin foydalanilishi mumkin boʻlgan umumiy maʼlumotlar; ochiq maʼlumotlarni yetkazib beruvchi faoliyatining asosiy sohalari boʻyicha statistik maʼlumotlar; davlat axborot tizimlari va axborot resurslarida mavjud boʻlgan, oshkor etilishi qonunchilik hujjatlari bilan cheklanmagan ochiq maʼlumotlarni yetkazib beruvchining maʼlumotlari va axboroti; foydalanuvchilar oʻrtasida hamda minoritar va portfel investorlari tomonidan yuqori darajada talab qilinadigan maʼlumotlar va axborot; ochiq maʼlumotlarni yetkazib beruvchi tomonidan yaratilgan yoki oʻz vakolatlarini amalga oshirishda unga kelib tushgan erkin foydalanilishi mumkin boʻlgan axborot. 15. Davlat organlari va tashkilotlarining Internet jahon axborot tarmogʻida ochiq maʼlumotlar shaklida joylashtirilishi kerak boʻlgan axboroti hamda ularni joylashtirish muddatlari va yangilash davriyligi Oʻzbekiston Respublikasi Milliy statistika qoʻmitasi tomonidan ishlab chiqiladigan va “Raqamli Oʻzbekiston — 2030” strategiyasini amalga oshirish boʻyicha muvofiqlashtirish komissiyasi (keyingi oʻrinlarda — Muvofiqlashtirish komissiyasi) tomonidan tasdiqlangan roʻyxatga muvofiq amalga oshiriladi. Roʻyxat zaruratga koʻra, biroq yiliga bir martadan koʻp boʻlmagan holda ustuvor xalqaro maʼlumotlar bazalari koʻrsatkichlari va sohadagi nufuzli xorijiy tashkilotlar tavsiyalari, shuningdek, foydalanuvchilarning taklif va ehtiyojlaridan kelib chiqib qayta koʻrib chiqiladi va tasdiqlanadi. 16. Ochiq maʼlumotlar shaklida joylashtiriladigan axborotlar qoʻl mehnati yordamida hamda avtomatlashtirilgan rejimda taqdim etilishi mumkin. 17. Portalda joylashtirish uchun taqdim etiladigan axborot dolzarb, ishonchli, toʻliq boʻlishi, shu bilan birga, davlat sirlarini yoki qonun bilan muhofazalangan boshqa sirlarni oʻz ichiga olmagan holda davlat organlari va tashkilotlarining rasmiy veb-saytlaridagi axborot bilan aynan bir xil boʻlishi kerak. 18. Portal operatorining huquqlari: Portalni rivojlantirish boʻyicha takliflar kiritish; Portalning funksional imkoniyatlariga oʻzgartirish boʻyicha takliflar kiritish; ustuvor xalqaro maʼlumotlar bazalari koʻrsatkichlari va sohalar boʻyicha nufuzli xorijiy tashkilotlar tavsiyalari, “Davlat hokimiyati va boshqaruvi organlari faoliyati ochiqligi toʻgʻrisida”gi Oʻzbekiston Respublikasi Qonuni talablari, shuningdek, Portaldan foydalanuvchilarning taklif va ehtiyojlarini inobatga olib Roʻyxatga oʻzgartirish va qoʻshimchalar kiritish, shu jumladan, eʼlon qilingan ochiq maʼlumotlar toʻplamlarini yangilash va dolzarbligi masalalari boʻyicha takliflarni oʻrganib chiqish; Roʻyxat asosida davlat organlari va tashkilotlari tomonidan maʼlumotlar toʻliq joylashtirilishi va ularning oʻz vaqtida Portalda aks ettirilishi boʻyicha faoliyatini muvofiqlashtirish; monitoring natijalariga asoslangan holda Portalda ochiq maʼlumotlar toʻplamlarini eʼlon qilish va yangilash tartibini buzgan ochiq maʼlumotlarni yetkazib beruvchilar yuzasidan vakolatli organga taqdimnoma kiritish. 19. Portal operatorining majburiyatlari: yetkazib beruvchilarning rasmiy veb-saytlarida va Portalda eʼlon qilinishi majburiy boʻlgan Ochiq maʼlumotlar toʻplamlari roʻyxatini umumlashtirish hamda yangilanishning aniq muddatlarini va davriyligini belgilagan holda tasdiqlash uchun Muvofiqlashtirish komissiyasiga kiritish; ochiq maʼlumotlar mavzularini ommalashtirish; Portalning funksional imkoniyatlari oʻzgarganligi toʻgʻrisida Portal foydalanuvchilarini xabardor qilish; ochiq maʼlumotlarni yetkazib beruvchilarning Portalga kirishini taʼminlash; Portalda eʼlon qilingan ochiq maʼlumotlar toʻplamlari dolzarbligini doimiy monitoringini olib borish; ochiq maʼlumotlarni yetkazib beruvchilar tomonidan biriktirilgan masʼul shaxslarning ochiq maʼlumotlar sohasiga doir tashkil etilgan oʻquv kurslarida malakasini oshirib borish; foydalanuvchilardan kelib tushgan takliflarni, ularning kelib tushgan kundan boshlab bir kun muddatda qayta ishlash va tegishli ochiq maʼlumotlarni yetkazib beruvchilarga koʻrib chiqish uchun yuborish; Portalda ochiq maʼlumotlar toʻplamlariga boʻlgan talab statistikasini eʼlon qilishni taʼminlash; Portaldagi ochiq maʼlumotlar toʻplamlarini yangilash muddati kechiktirilgan taqdirda, ochiq maʼlumotlarni yetkazib beruvchini xabardor qilish; davlat organlari va tashkilotlarining Portaldan samarali foydalanishlarini taʼminlash, shuningdek, undan foydalanish masalasida metodologik yordam koʻrsatish. 20. Portalni texnik qoʻllab-quvvatlovchining huquqlari: ochiq maʼlumotlarni yetkazib beruvchilarning idoraviy axborot tizimlari va resurslarini Portal bilan integratsiyalashga qoʻyiladigan talablarni belgilash; keyinchalik Portal operatoriga xabar qilish orqali Portalning funksional imkoniyatlariga oʻzgartirishlar kiritish; Portal operatori bilan kelishgan holda Portalni rivojlantirish boʻyicha takliflar kiritish. 21. Portalni texnik qoʻllab-quvvatlovchining majburiyatlari: Portalni texnik jihatdan qoʻllab-quvvatlash, uzluksiz ishlashi va funksional imkoniyatlarini takomillashtirish ishlarini tashkil etish va muvofiqlashtirishni taʼminlash; jismoniy va yuridik shaxslarning soʻroviga asosan belgilangan tartibda shartnoma asosida Portalda joylashtirilgan ochiq maʼlumotlar toʻplami maʼlumotlari elektron hamkorlik orqali avtomatlashtirilgan holda taqdim etilishni tashkil qilish; axborot xavfsizligi talablaridan kelib chiqqan holda Portaldagi ochiq maʼlumotlarni himoya qilish va saqlash. 22. Ochiq maʼlumotlar toʻplamining pasporti lotin alifbosidan foydalanilgan holda davlat tilida tuzilgan boʻlishi kerak. Ochiq maʼlumotlar toʻplamining pasporti qoʻshimcha ravishda boshqa tillarda ham tuzilishi mumkin. 23. Ochiq maʼlumotlar toʻplamining pasportini rasmiylashtirish quyidagi talablar asosida amalga oshiriladi: shrifti — “Times New Roman”; shrift oʻlchami — 14; joylashishi — sahifaning chap tomoni boʻyicha. 24. Ochiq maʼlumotlar toʻplamining pasportini toʻldirish ushbu Nizomga 2-ilovaga muvofiq shaklda amalga oshiriladi. 25. Ochiq maʼlumotlarni Portalda joylashtirish va ular bilan ishlashda Portal operatori va ochiq maʼlumotlarni yetkazib beruvchilarning oʻzaro munosabatlari ushbu Nizomga va boshqa qonunchilik hujjatlariga muvofiq amalga oshiriladi. 26. Ochiq maʼlumotlarni yetkazib beruvchi Portalda oʻz shaxsiy kabinetini ochish uchun masʼul shaxsning maʼlumotlarini koʻrsatgan va zarur materiallarni ilova qilgan holda Portal operatoriga rasmiy soʻrov yuboradi. 27. Ochiq maʼlumotlarni yetkazib beruvchidan rasmiy soʻrovni olgandan keyin Portal operatori masʼul shaxsga ochiq maʼlumotlar toʻplamlarini eʼlon qilish uchun Portalda shaxsiy kabinetga kirish imkoniyatini taqdim etadi. 28. Ochiq maʼlumotlarni yetkazib beruvchi masʼul shaxs roʻyxatdan oʻtib, shaxsiy kabinetga kirish imkoniyatiga ega boʻlganidan soʻng Portalda ochiq maʼlumotlar toʻplamlarini eʼlon qiladi. 29. Har bir foydalanuvchi Internet jahon axborot tarmogʻi orqali data.gov.uz veb-saytida Portaldagi ochiq maʼlumotlardan foydalanish huquqiga ega. 30. Foydalanuvchilar Portal operatoriga Portalning dasturiy-texnik vositalaridan foydalangan holda uning faoliyat koʻrsatish masalalari boʻyicha va ochiq maʼlumotlarni yetkazib beruvchilarga Portalda joylashtirilgan ochiq maʼlumotlar toʻplamlari yuzasidan axborot xabarlarini yuborishga haqlidir. 31. Davlat organlari va tashkilotlari tomonidan biriktirilgan masʼul rahbar va xodimlarning Portal operatori tomonidan tashkil etilgan Portal bilan ishlash, jumladan, ochiq maʼlumotlar toʻplamlarini joylashtirish boʻyicha koʻnikmalarini hosil qilish va rivojlantirishga qaratilgan oʻquv kurslarida malakasini oshirib borishlariga zarur sharoit yaratib berilishi lozim. 32. Portaldagi ochiq maʼlumotlar toʻplamlaridan foydalanishda ochiq maʼlumotlardan foydalanish shartlari yoki ularga boʻlgan havolani koʻrsatish zarur. 33. Ochiq maʼlumotlar toʻplamini va ochiq maʼlumotlar toʻplamining pasportini Internet jahon axborot tarmogʻida joylashtirish, Portalda joylashtirishdan tashqari, davlat organining rasmiy veb-saytida ham amalga oshiriladi. 34. Ochiq maʼlumotlar toʻplamini va ochiq maʼlumotlar toʻplamining pasportini davlat organining rasmiy veb-saytida joylashtirish uchun quyidagilar zarur: ochiq maʼlumotlar toʻplamlarini mashinada oʻqiladigan formatda eʼlon qilish uchun “Ochiq maʼlumotlar” boʻlimini yaratish; veb-saytning bosh sahifasida “Ochiq maʼlumotlar” boʻlimiga vizual farqlanadigan havolani kiritish; “Ochiq maʼlumotlar” boʻlimida ochiq maʼlumotlar toʻplamlarining alohida sahifalariga havolalardan iborat ochiq maʼlumotlar toʻplamlarining reyestrini koʻrsatish. 35. Ochiq maʼlumotlar toʻplamini va ochiq maʼlumotlar toʻplamining pasportini Internet jahon axborot tarmogʻida joylashtirish qoʻshimcha ravishda boshqa veb-resurslarda ham ixtiyoriy shaklda amalga oshirilishi mumkin. 36. Ochiq maʼlumotlarni yetkazib beruvchining huquqlari: eʼlon qilingan ochiq maʼlumotlar toʻplamlarini yangilash va dolzarbligi masalalari boʻyicha takliflarni oʻrganib chiqish va kiritish; Portal operatori bilan kelishgan holda Portalda ochiq maʼlumotlarning qoʻshimcha toʻplamlarini eʼlon qilish; Portalda ochiq maʼlumotlarni saqlash muddatlari, shu jumladan, ochiq maʼlumotlar toʻplamlari takrorlanmasligining oldini olish maqsadida Portalda ochiq maʼlumotlarning tegishli havolasini yaratish; ochiq maʼlumotlarni Portalda joylashtirishda yuzaga kelgan texnik masalalar boʻyicha Portal operatoriga yoki Portalni texnik qoʻllab-quvvatlovchiga murojaat etish. 37. Ochiq maʼlumotlarni yetkazib beruvchining majburiyatlari: Portalda ochiq maʼlumotlar toʻplamlarini eʼlon qilish masalalari boʻyicha masʼul rahbar va xodim tayinlash, uning aloqa maʼlumotlarining Portalda eʼlon qilinishini taʼminlash; oʻz rasmiy veb-saytlarida “Ochiq maʼlumotlar” boʻlimini yaratish hamda mazkur boʻlimda tasdiqlangan Roʻyxatga muvofiq ochiq maʼlumotlar toʻplamlarini eʼlon qilib borish; ochiq maʼlumotlarning dolzarbligini baholash orqali, shu jumladan, foydalanuvchilarning axborot xabarlarini qayta ishlash natijalari boʻyicha Portalda joylashtiriladigan ochiq maʼlumotlarning toʻliqligi, ishonchliligi va dolzarbligini taʼminlash; ustuvor xalqaro maʼlumotlar bazalari koʻrsatkichlari va sohadagi nufuzli xorijiy tashkilotlar tavsiyalarini inobatga olgan holda Roʻyxatni yangilash boʻyicha takliflarni ishlab chiqish va har yilning sentabr oyiga qadar Portal operatoriga kiritish; tasdiqlangan Roʻyxatga muvofiq ochiq maʼlumotlarning yangilanishini taʼminlash; ochiq maʼlumotlarning qonunchilik hujjatlariga muvofiqligini taʼminlash; ochiq maʼlumotlar toʻplamlarining pasportlarini tuzish, rasmiylashtirish va Portalda eʼlon qilish; avtomatik ravishda eʼlon qilinadigan maʼlumotlar toʻplamlari joylashgan axborot resurslarini Portal bilan integratsiyasini amalga oshirish; taqdim etilgan maʼlumotlar oʻzgargan taqdirda, Portal operatoriga ishlab chiqilgan ochiq maʼlumotlar toʻplami bilan birgalikda xabarnoma yuborish. 38. Foydalanuvchining huquqlari: Portaldan foydalangan holda ochiq maʼlumotlarga kirish; ochiq maʼlumotlarni takror ishlab chiqish, nusxa olish, eʼlon qilish va uzatish; ochiq maʼlumotlardan erkin, muddatsiz, bepul va chegarasiz foydalanish (shu jumladan, takroran foydalanish); ochiq maʼlumotlarni tarqatish va qayta guruhlash; ochiq maʼlumotlar toʻplamlaridan foydalangan holda axborotlar tayyorlash va uni moslashtirish, modifikatsiyalash, oʻzgartirish va (yoki) chiqarib olish; ochiq maʼlumotlardan tijorat maqsadlarida, shu jumladan, turli xildagi dasturiy mahsulotlar va ilovalar yaratishda foydalanish; tovarlar va moliya bozorlarining monopoliyasini aniqlash maqsadida ochiq maʼlumotlardan foydalanish; Portal operatoriga Portalning dasturiy-texnik vositalaridan foydalangan holda uning faoliyat koʻrsatish masalalari boʻyicha va Ochiq maʼlumotlarni yetkazib beruvchilarga Portalga joylashtiriladigan ochiq maʼlumotlar toʻplamlari yuzasidan axborot xabarlarini yuborish. 39. Foydalanuvchining majburiyatlari: ochiq maʼlumotlardan faqat qonunchilik hujjatlariga zid kelmaydigan maqsadlarda foydalanish; ochiq maʼlumotlardan foydalanishda axborot manbaiga havolani biriktirish. 40. Portalning yangi versiyasini yaratish, joriy etish va kelgusida uni qoʻllab-quvvatlashni, shuningdek, ochiq maʼlumotlar sohasida yagona metodologiyani ishlab chiqish, mahalliy va xalqaro ekspert va konsultantlarni jalb qilgan holda masʼul xodimlar malakasini oshirib borishni moliyalashtirish manbalari etib quyidagilar belgilanadi: Axborot-kommunikatsiya texnologiyalarini rivojlantirish jamgʻarmasining elektron hukumat va raqamli iqtisodiyotning idoralararo loyihalarini moliyalashtirish boʻyicha maxsus hisobvaragʻidagi mablagʻlar; tijorat va xoʻjalik faoliyatini yuritish maqsadida Portal bilan elektron hamkorlikni (API interfeyslaridan foydalangan holda) yoʻlga qoʻyish uchun tuzilgan shartnomalar orqali tushgan mablagʻlar; xalqaro moliya institutlari va boshqa xorijiy donorlarning grantlari; qonunchilik hujjatlarida taqiqlanmagan boshqa manbalar. 41. Mazkur Nizomning 40-bandi uchinchi — beshinchi xatboshilarida koʻrsatilgan moliyalashtirish manbalari tomonidan yigʻilgan mablagʻlar quyidagi tartibda taqsimlanadi: 60 foizi — Portal faoliyatini takomillashtirish, uning moddiy-texnika bazasini, jumladan, server va kommunikatsiya uskunalarining ehtiyot qismlari va butlovchi buyumlarini ish holatida saqlash uchun Axborot-kommunikatsiya texnologiyalarini rivojlantirish jamgʻarmasining elektron hukumat va raqamli iqtisodiyotning idoralararo loyihalarini moliyalashtirish boʻyicha maxsus hisobvaragʻiga; 40 foizi — xalqaro tan olingan tajribalar asosida ochiq maʼlumotlarni sifatli tayyorlashga yoʻnaltirilgan yagona metodikani ishlab chiqish, ochiq maʼlumotlarni yetkazib beruvchilar masʼul xodimlarining muntazam ravishda malakasini oshirib borish va mazkur jarayonlarga mahalliy va xalqaro tashkilotlarning ekspert va konsultantlarini jalb qilish uchun Oʻzbekiston Respublikasi Milliy statistika qoʻmitasining hisobvaragʻiga yoʻnaltiriladi. 42. Portalda joylashtirilgan axborotlarning oʻz vaqtida eʼlon qilinishi, ularning ishonchliligi va toʻliqligi uchun ochiq maʼlumotlarni yetkazib beruvchilar rahbarlari shaxsan javobgar hisoblanadilar. 43. Portal operatori va Portalni texnik qoʻllab-quvvatlovchi foydalanuvchilar ochiq maʼlumotlardan foydalanishi oqibatlariga, shu jumladan, Portalda joylashtirilgan ochiq maʼlumotlardan foydalanish natijasida yuzaga kelishi mumkin boʻlgan zarar uchun javobgar emas. 44. Ushbu Nizom talablari buzilishida aybdor shaxslar qonunchilik hujjatlariga muvofiq javob beradilar. Ochiq maʼlumotlar toʻplamining pasporti TAVSIFI 1. Ochiq maʼlumotlar toʻplamining identifikatsiya raqami (kodi). 2. Ochiq maʼlumotlar toʻplami haqida maʼlumot: 2.1 toʻliq nomi; 2.2 tavsifi; 2.3 tarkibi; 2.4 ishlab chiqish metodikasi. 3. Ochiq maʼlumotlar toʻplamini yetkazib beruvchi: 3.1 ochiq maʼlumotlarni yetkazib beruvchi tashkilotning toʻliq nomi; 3.2 masʼul shaxs (F.I.O.); 3.3 masʼul shaxsning telefon raqami; 3.4 masʼul shaxsning elektron manzili (yetkazib beruvchi domenidagi elektron pochta manzili). 4. Ochiq maʼlumotlar toʻplami formati. 5. Ochiq maʼlumotlar toʻplamlarini eʼlon qilish: 5.1 birinchi marta eʼlon qilingan sanasi va vaqti; 5.2 oxirgi kiritilgan oʻzgartirishlar sanasi va vaqti; 5.3 oxirgi kiritilgan oʻzgartirish mazmuni; 5.4 yangilash davriyligi; 5.5 oʻlchov birligi; 5.6 boshqa veb-resurslardagi ochiq maʼlumotlar toʻplamiga havola; 5.7 ochiq maʼlumotlar toʻplamining avvalgi versiyasiga havola. 6. Ochiq maʼlumotlar toʻplamining mazmuniga mos keluvchi kalit soʻzlar.